CELEX: 52013DP0456
Language: el
Date: 2013-11-19 00:00:00
Title: Aπόφαση του Ευρωπαϊκού Κοινοβουλίου της 19ης Nοεμβρίου 2013 σχετικά με τη σύναψη διοργανικής συμφωνίας μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση (2011/2152(ACI))

24.11.2016   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 436/47
            
         P7_TA(2013)0456
   Διοργανική συμφωνία για τη συνεργασία σε δημοσιονομικά θέματα και τη χρηστή δημοσιονομική διαχείριση
   Aπόφαση του Ευρωπαϊκού Κοινοβουλίου της 19ης Nοεμβρίου 2013 σχετικά με τη σύναψη διοργανικής συμφωνίας μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση (2011/2152(ACI))
   (2016/C 436/10)
   
      Το Ευρωπαϊκό Κοινοβούλιο,
   
   
               —
            
            
               έχοντας υπόψη το σχέδιο διοργανικής συμφωνίας μεταξύ του Ευρωπαϊκού Κοινοβουλίου, του Συμβουλίου και της Επιτροπής για τη δημοσιονομική πειθαρχία, τη συνεργασία σε δημοσιονομικά θέματα και τη χρηστή δημοσιονομική διαχείριση,
            
         
               —
            
            
               έχοντας υπόψη τα άρθρα 310, 311, 312 και 323 της Συνθήκης για τη λειτουργία της Ευρωπαϊκής Ένωσης (ΣΛΕΕ),
            
         
               —
            
            
               έχοντας υπόψη το ψήφισμά του της 23ης Οκτωβρίου 2012 σχετικά με τη θετική έκβαση της διαδικασίας έγκρισης του Πολυετούς Δημοσιονομικού Πλαισίου για την περίοδο 2014-2020 (1),
            
         
               —
            
            
               έχοντας υπόψη τα συμπεράσματα του Ευρωπαϊκού Συμβουλίου της 8ης Φεβρουαρίου 2013,
            
         
               —
            
            
               έχοντας υπόψη το ψήφισμά του της 13ης Μαρτίου 2013 σχετικά με τα συμπεράσματα του Ευρωπαϊκού Συμβουλίου της 7ης-8ης Φεβρουαρίου 2013 για το Πολυετές Δημοσιονομικό Πλαίσιο (2),
            
         
               —
            
            
               έχοντας υπόψη τα συμπεράσματα του Ευρωπαϊκού Συμβουλίου της 28ης Ιουνίου 2013,
            
         
               —
            
            
               έχοντας υπόψη το ψήφισμά του της 3ης Ιουλίου 2013 σχετικά με την πολιτική συμφωνία επί του πολυετούς δημοσιονομικού πλαισίου για την περίοδο 2014-2020 (3),
            
         
               —
            
            
               έχοντας υπόψη το άρθρο 127 παράγραφος 1 του Κανονισμού του,
            
         
               —
            
            
               έχοντας υπόψη την έκθεση της Επιτροπής Συνταγματικών Υποθέσεων και τη γνωμοδότηση της Επιτροπής Προϋπολογισμών (A7-0337/2013),
            
         
               Α.
            
            
               λαμβάνοντας υπόψη ότι επετεύχθη πολιτική συμφωνία στις 27 Ιουνίου 2013 στο υψηλότερο πολιτικό επίπεδο μεταξύ του Ευρωπαϊκού Κοινοβουλίου, της Ιρλανδικής Προεδρίας του Συμβουλίου και της Επιτροπής σχετικά με το Πολυετές Δημοσιονομικό Πλαίσιο (ΠΔΠ) για το 2014-2020 και σχετικά με μια νέα διοργανική συμφωνία·
            
         
               Β.
            
            
               λαμβάνοντας υπόψη ότι χρησιμοποιήθηκαν για πρώτη φορά νέες διατάξεις για το ΠΔΠ, όπως θεσπίσθηκαν από τη Συνθήκη της Λισαβόνας, ιδιαίτερα όσον αφορά τον ενισχυμένο ρόλο και τις αυξημένες αρμοδιότητες που εκχωρήθηκαν δυνάμει των διατάξεων αυτών στο Ευρωπαϊκό Κοινοβούλιο·
            
         
               Γ.
            
            
               λαμβάνοντας υπόψη ότι είναι σκόπιμο να εγκριθεί, στο πλαίσιο του ΠΔΠ, διοργανική συμφωνία για την εφαρμογή της δημοσιονομικής πειθαρχίας και τη βελτίωση της λειτουργίας της ετήσιας διαδικασίας του προϋπολογισμού και της συνεργασίας μεταξύ των θεσμικών οργάνων σε δημοσιονομικά θέματα·
            
         
            
               1.
            
            
               αποδέχεται την πολιτική συμφωνία που επετεύχθη σχετικά με το ΠΔΠ 2014-2020 και σχετικά με μια νέα διοργανική συμφωνία· δηλώνει την αποφασιστικότητά του να προβεί, στη διάρκεια των επόμενων διαδικασιών προϋπολογισμού, σε πλήρη χρήση των νέων μέτρων που θεσπίσθηκαν, ιδίως όσον αφορά την ευελιξία·
            
         
            
               2.
            
            
               τονίζει ότι οι μακρές και επίπονες διαπραγματεύσεις, τόσο εντός του Συμβουλίου όσο και σε διοργανικό επίπεδο, καθώς και το αποτέλεσμά τους συνιστούν μη ικανοποιητική εφαρμογή των νέων διατάξεων που αφορούν το ΠΔΠ, όπως θεσπίσθηκαν από τη Συνθήκη της Λισαβόνας, ιδιαίτερα όσον αφορά τον ενισχυμένο ρόλο και τις αυξημένες αρμοδιότητες που εκχωρήθηκαν δυνάμει των διατάξεων αυτών στο Ευρωπαϊκό Κοινοβούλιο·
            
         
            
               3.
            
            
               καταγγέλλει τη διαπραγματευτική στρατηγική του Συμβουλίου, βάσει της οποίας οι διαπραγματευτές του δεσμεύονταν να τηρήσουν τα συμπεράσματα του Ευρωπαϊκού Συμβουλίου της 8ης Φεβρουαρίου 2013 σε ζητήματα που εμπίπτουν στη συνήθη νομοθετική διαδικασία, όπως τα λεπτομερή κριτήρια κατανομής, τα χρηματοδοτικά κονδύλια ανά πρόγραμμα και ανά δικαιούχο, και οι κατά διακριτική ευχέρεια δημοσιονομικές κατανομές που προσαρμόζουν το επίπεδο των εθνικών επιστροφών από τον προϋπολογισμό της Ένωσης, παρεμποδίζοντας με τον τρόπο αυτό τους δύο βραχίονες της νομοθετικής αρχής να διεξαγάγουν πραγματικές διαπραγματεύσεις·
            
         
            
               4.
            
            
               εκφράζει, επιπλέον, τη λύπη του διότι οι πολυάριθμες επαφές και συνεδριάσεις οι οποίες πραγματοποιήθηκαν στη διάρκεια των τελευταίων ετών μεταξύ της αντιπροσωπείας του και των διαδοχικών προεδριών του Συμβουλίου δεν είχαν αντίκτυπο στο πνεύμα, το χρονοδιάγραμμα ή το περιεχόμενο των διαπραγματεύσεων ούτε στη θέση του Συμβουλίου, περιλαμβανομένης της ανάγκης να γίνεται διάκριση των νομοθετικών από τις δημοσιονομικές πτυχές της συμφωνίας για το ΠΔΠ·
            
         
            
               5.
            
            
               συμπεραίνει ότι, σύμφωνα με το άρθρο 312 παράγραφος 5 της ΣΛΕΕ, θα πρέπει στο μέλλον να καθορισθούν εναλλακτικές ρυθμίσεις που να διευκολύνουν την έγκριση του ΠΔΠ, διασφαλίζοντας ότι γίνονται πλήρως σεβαστές οι νομοθετικές και δημοσιονομικές εξουσίες του Κοινοβουλίου, όπως του ανατίθενται από τη ΣΛΕΕ, ότι το Συμβούλιο πράγματι διαπραγματεύεται τα αποκαλούμενα «σχετικά με το ΠΔΠ» τμήματα των νομικών βάσεων και για τα προγράμματα, και ότι το Ευρωπαϊκό Συμβούλιο αποφεύγει να ενεργεί ως νομοθέτης κατά παράβαση της ΣΛΕΕ·
            
         
            
               6.
            
            
               καλεί την αρμόδια για τον προϋπολογισμό επιτροπή του, σε συνεργασία με την αρμόδια για τις συνταγματικές υποθέσεις επιτροπή, να αντλήσουν τα απαραίτητα συμπεράσματα και να διατυπώσουν νέες προτάσεις, εγκαίρως πριν από τη μετεκλογική αναθεώρηση του 2016, όσον αφορά τις λεπτομέρειες των διαπραγματεύσεων για το ΠΔΠ, προκειμένου να διασφαλισθεί ο δημοκρατικός και διαφανής χαρακτήρας ολόκληρης της διαδικασίας κατάρτισης του προϋπολογισμού·
            
         
            
               7.
            
            
               εγκρίνει τη σύναψη της συμφωνίας που περιέχεται στο παράρτημα·
            
         
            
               8.
            
            
               αναθέτει στον Πρόεδρό του να υπογράψει τη συμφωνία μαζί με τον Πρόεδρο του Συμβουλίου και τον Πρόεδρο της Επιτροπής και να μεριμνήσει για τη δημοσίευσή της στην Επίσημη Εφημερίδα της Ευρωπαϊκής Ένωσης·
            
         
            
               9.
            
            
               αναθέτει στον Πρόεδρό του να διαβιβάσει την παρούσα απόφαση, περιλαμβανομένου του παραρτήματός της, στο Συμβούλιο και στην Επιτροπή προς ενημέρωσή τους.
            
         
      (1)  Κείμενα που εγκρίθηκαν, P7_TA(2012)0360.
   
      (2)  Κείμενα που εγκρίθηκαν, P7_TA(2013)0078.
   
      (3)  Κείμενα που εγκρίθηκαν, P7_TA(2013)0304.
   
      ΠΑΡΑΡΤΗΜΑ
      
         ΔΙΟΡΓΑΝΙΚΗ ΣΥΜΦΩΝΙΑ ΜΕΤΑΞΥ ΤΟΥ ΕΥΡΩΠΑΪΚΟΥ ΚΟΙΝΟΒΟΥΛΙΟΥ, ΤΟΥ ΣΥΜΒΟΥΛΙΟΥ ΚΑΙ ΤΗΣ ΕΠΙΤΡΟΠΗΣ ΓΙΑ ΤΗ ΔΗΜΟΣΙΟΝΟΜΙΚΗ ΠΕΙΘΑΡΧΙΑ, ΤΗ ΣΥΝΕΡΓΑΣΙΑ ΣΕ ΔΗΜΟΣΙΟΝΟΜΙΚΑ ΘΕΜΑΤΑ ΚΑΙ ΤΗ ΧΡΗΣΤΗ ΔΗΜΟΣΙΟΝΟΜΙΚΗ ΔΙΑΧΕΙΡΙΣΗ
      
      
         (Το κείμενο αυτού του παραρτήματος δεν επαναλαμβάνεται εδώ, εφόσον αντιστοιχεί στη διοργανική συμφωνία όπως δημοσιεύθηκε στην ΕΕ C 373 της 20ής Δεκεμβρίου 2013, σ. 1.)